Vrou beroof toe motor gaan staan | Maroela Media
Vrou beroof toe motor gaan staan
'n Vrou in haar 60's is beroof en beseer toe die motor waarin sy 'n passasier was langs die N2-snelweg suid van Durban sonder brandstof gaan staan het.
Volgens Ceron Lennox, woordvoerder van Rescue Care, het die motor op die N2-noord naby Lamontville in Chatsworth sonder brandstof gaan staan.
"Die bestuurder was op pad om brandstof te gaan koop en die vrou het in die voertuig agtergebly," het Lennox gesê. "Twee mans het uit die bosse langs die snelweg te voorskyn gekom en die venster aan die passasierskant waar die vrou gesit het, met 'n baksteen stukkend geslaan. Hulle het die vrou van waardevolle besitting beroof voordat hulle te voet gevlug het."
Die vrou het geringe beserings aan haar arm opgedoen waar die glasstukke en baksteen haar getref het. Sy is op die toneel behandel en na 'n nabygeleë hospitaal geneem vir verdere behandeling.
Kapt. Nqobile Gwala, provinsiale polisiewoordvoerder, het die voorval aan Maroela Media bevestig.
"Die vrou wou egter nie 'n saak maak nie, hoewel ons haar aangeraai het om dit te doen vir verdere ondersoek," het Gwala gesê.
Gwala het 'n beroep op motoriste gedoen om ten alle tye waaksaam te wees. "As motoriste probleme met hul voertuie ervaar moet hulle dadelik die polisie én padbystand ontbied. Die polisie doen gereeld kontakpatrollies om die veiligheid van motoriste te verseker."
Durban KwaZulu-Natal misdaad Rescue Care
Man sterf toe kar deur grensmuur ploeg
Om deesdae sonder brandstof te gaan staan is plein stupit en gevaarlik.
Waaksaamheid kan nie bakstene stop nie.
Sy wou nie 'n saak maak nie want daar gaan niks gedoen word nie!
Ai tog daar begin die rusbank regters alweer jy moet bid dat joune nie daar gaan staan as gevolg van n papwiel of meganiese problem nie.